ÚRAD VLÁDY
SLOVENSKEJ REPUBLIKY
    sekcia vládnej legislatívy

                                                Na rokovanie vlády SR
								       Dňa 2. februára 2005
								       K materiálu č. 1958/2005
								       K bodu č. 12

S T A N O V I S K O

k návrhu zákona, ktorým sa mení a dopĺňa zákon č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov 
––––––––––––––––––––––––––––––––––––––––––––––––––––––––––––––––

I
	
           Návrh zákona, ktorým sa mení a dopĺňa zákon č.261/2002 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov predkladá na rokovanie vlády Slovenskej republiky minister životného prostredia SR ako iniciatívny návrh.  	

Dôvodmi na vypracovanie a prijatie návrhu zákona sú:
a)  transpozícia smernice Európskeho parlamentu a Rady 2003/105/ES zo 16. decembra 2003, ktorou sa mení a dopĺňa smernica Rady 96/82/ES o kontrole nebezpečenstiev veľkých havárií zahŕňajúcich nebezpečné látky – novela tzv. smernice Seveso II, ktorá je prebraná  do zákona č. 261/2002 Z. z. o prevencii závažných priemyselných havárií a o zmene a doplnení niektorých zákonov

b)  premietnutie niektorých skúseností a požiadaviek, ktoré vyplynuli z viac ako dvojročného uplatňovania zákona č. 261/2002 z. z. o prevencii závažných priemyselných havárií a o zmene a doplnení niektorých zákonov v praxi.  

Návrh zákona bol predmetom pripomienkového konania a na rokovanie vlády sa predkladá bez rozporov.

   	Návrh zákona nebude mať dopad na štátny rozpočet, ani na rozpočty obcí a vyšších územných celkov. Nebude mať negatívny vplyv na obyvateľstvo ani na zamestnanosť. Návrh zákona bude mať pozitívny vplyv na ochranu života a zdravia ľudí, životného prostredia a majetku.

II

         Legislatívna rada vlády Slovenskej republiky prerokovala predmetný návrh zákona na svojom zasadnutí 18. januára 2005 a odporučila vláde Slovenskej republiky návrh zákona s ch v á l i ť po zapracovaní jej pripomienok a odporúčaní a na rokovanie vlády SR predložiť jeho nové znenie.       

III

        Sekcia vládnej legislatívy Úradu vlády SR konštatuje, že v novom znení sú zapracované pripomienky legislatívnej rady (17 pripomienok ), preto odporúča  vláde SR návrh zákona  schváliť, po zapracovaní ešte týchto pripomienok: 

1.V bode 5 vetu na konci „Zároveň sa vypúšťa poznámka pod čiarou k odkazu 11“ je potrebné vypustiť, pretože v ďalšom texte zákona sa uvádza odkaz na túto poznámku.

2. V § 5a ods. 2 písm. d) je potrebné vypustiť slová „sa prihodili“. 

3. V § 9 ods. 7 na začiatku prvej, druhej  a poslednej vety je potrebné za slová „Obvodný úrad“ vložiť slová „životného prostredia“ a obdobnú úpravu vykonať v § 9 ods. 10 a 11 , v § 10 ods. 3 a v § 22 ods. 1.

Bratislava: 1. februára 2005 
Vypracovala: H. Sabolová                     

                                                                                
 Štefan G r m a n 
                                                                                  generálny riaditeľ
                                                                             sekcie vládnej legislatívy